L-Alternattiva Demokratika qed titlob lill-Ministru għall-Enerġija Konrad Mizzi jgħix għaliex il-Partit Nazzjonalista u l-Partit Laborista ġew itrattati b’mod differenti u privileġġat fir-rigward ta’ kontijiet tad-dawl u l-ilma mhux imħallsa. Ralph Cassar, kelliem ta’ AD għall-Enerġija u Trasport, qal li meta ħarġet l-aħbar li l-PN għandu jagħti €1,900,000 u l-PL €600,000 f’kontijiet tad-dawl u l-ilma mhux imħallsa, u l-konferma tal-Prim Ministru Joseph Muscat li dan kien minnu, nippretendu li l-Ministru jispjega s-sitwazzjoni u jgħarraf lill-pubbliku kif l-ARMS se ddaħħal dawn l-ammonti dovuti lilha. Filwaqt li l-pubbliku huwa mistenni li jħallas il-kontijiet tiegħu fil-ħin jew inkella jeħel multi jew anke qtugħ tas-servizz, iż-żewġ partiti ewlenin jidhru li kienu qegħdin igawdu ċerti privileġġi. Iċ-Chairperson ta’ Alternattiva Demokratika, Prof. Arnold Cassola, qal li minbarra hekk, l-AD tippretendi li l-Ministru jispjega għaliex dawk li jmexxu l-ARMS, l-Enemalta u l-Korporazzjoni tas-Servizzi tal-Ilma ma ħadu l-ebda azzjoni kontra ż-żewġ partiti, kemm taħt amministrazzjoni Nazzjonalista u kemm taħt dik Laburista.